
Revenim la Întâlnirile de Biblioterapie!
Biblioteca Județeană „Duiliu Zamfirescu” Vrancea, instituție subordonată Consiliului Județean Vrancea, reia proiectul „Întâlnirile de Biblioterapie”, un program care aduce împreună lectura, dialogul și reflecția, într-un spațiu în care cartea devine punct de plecare pentru întâlnirea cu noi înșine și cu ceilalți.
În cadrul acestei ediții, le avem din nou alături de noi pe psihoterapeutele Mona Gegea și Neli Motoc, pentru o întâlnire în jurul romanului „Mecanica inimii” de Mathias Malzieu.
O carte delicată și poetică, aparent ușoară, dar care ne invită să privim mai atent spre teme precum iubirea, vulnerabilitatea, curajul, întâlnirea cu celălalt și felul în care învățăm să ne înțelegem propria inimă.
Prin povestea sa inițiatică, romanul ne poate duce cu gândul la universul din „Micul Prinț”: la întâlniri care ne schimbă, la ceea ce alegem să iubim și la acele lucruri esențiale pe care nu le putem vedea întotdeauna cu ochii.
La bibliotecă, lectura nu se încheie odată cu ultima pagină. Uneori, de-abia atunci începe conversația.
Vă așteptăm pe data de 17 septembrie, începând cu ora 17.00, la Secția de Împrumut la domiciliu adulți, din str. Mihail Kogălniceanu nr.13, să ne oprim puțin din ritmul cotidian și să ne lăsăm conectați, din nou, de ceea ce ne aduce împreună: o carte, un gând, o emoție și un spațiu în care putem fi împreună.
[bookmark: _GoBack]Înscrierile se fac la numerele de telefon: 0731056065 și 0237 214 562.

Manager,
Oana-Raluca Boian

Suntem peste tot, pentru tine!

